Д-р Стойчо Кацаров: В много случаи неверни болнични документи са в полза на пациента – Труд
Д-р Стойчо Кацаров: В много случаи неверни болнични документи са в полза на пациента
12.05.2017 • 13:15
Обяснението на д-р Стоил Апостолов, който вчера бе освободен от поста зам.-министър на здравеопазването, какво се е случило с документите по случая с пациентката в „Бургасмед“ звучи абсолютно логично. Това коментира пред БНР председателят на УС на Центъра за защита правата в здравеопазването д-р Стойчо Кацаров.
Д-р Кацаров коментира и неверните документи, издавани от болниците като цяло, с думите: „Аз съм виждал такива случаи, които са направени в интерес на пациента – издадени неверни документи. Защото правилата на клиничните пътеки са такива, че на практика, ти, ако не направиш документа погрешен, трябва да откажеш лечението на пациента и да искаш да си го плати. Ще дам много прост пример: Здравната каса не плаща повторна хоспитализация в рамките на един месец, само че при пациента настъпва усложнение или рецидив на заболяването. Повторната му хоспитализация, дори да е в друга болница, няма да бъде платена от здравната каса. И в тези случаи пациентът или трябва да си плати лечението, или какво прави болницата? За да не се стигне до там, тя издава, пише друга диагноза, за да го приеме и да го отчете по здравната каса, защото иначе трябва да го лекува за своя сметка. Такива случаи има страшно много и според мен, ако искаме да бъде полезно за всички нас като общество и за организацията на здравната система, трябва да се опитаме да разграничим кога става дума за злонамерена фалшификация с цел да се вземат едни „парички”, както казва служителката, кога става дума за техническа грешка при изписването на епикризата и кога става дума за това, че се прави опит да се заобиколят правилата в интерес на самия пациент.“
Кацаров отбелязва, че в случая е извършена интервенция, но тя е записана неправилно в епикризата и това е вредата. „Дори здравната каса не е платила повече да кажем, колкото би платила, ако беше отчетена като такава пункция на хемартроза“, посочи д-р Кацаров и отново отбеляза, че дори когато става въпрос за невярна документация, в много от случаите лекарите го правят, за да помогнат на пациента.
Д-р Кацаров заяви, че от години се апелира за промяна на правилата, но ако такива промени се правят, то те за съжаление са в обратната посока.
Live Заради злоупотреби Бойко Борисов освободи заместник-министъра на здравеопазването Стоил Апостолов, назначен вчера